ОСК-НЫ СЫНАҒАН  СЫЗДЫҚОВА ҮМІТКЕРЛЕР ТІЗІМІНЕН ШЫҒАРЫЛҒАН
"ОСК-НЫ СЫНАҒАН  СЫЗДЫҚОВА ҮМІТКЕРЛЕР ТІЗІМІНЕН ШЫҒАРЫЛҒАН" | "https://abai.kz/post/43941"
TITLE: ОСК-НЫ СЫНАҒАН  СЫЗДЫҚОВА ҮМІТКЕРЛЕР ТІЗІМІНЕН ШЫҒАРЫЛҒАН
URL: https://abai.kz/post/43941
META: "ОСК-НЫ СЫНАҒАН  СЫЗДЫҚОВА ҮМІТКЕРЛЕР ТІЗІМІНЕН ШЫҒАРЫЛҒАН" | "https://abai.kz/post/43941"
DATE: 10.03.2016
AUTHOR(s): Абай-Ақпарат
TOTAL WORDS: 166
TEXT: Астана қалалық мәслихатының депутаттығына үміткер ретінде тіркелген Бақыт Сыздықованы Астана қаласы бойынша №17 аумақтық сайлау комиссиясы кандидаттар тізімінен шығарып тастады. Бұл жайында экс-депутаттың өзі әлеуметтік желілердің бірінде мәлімдеген. Сыздықованың айтуынша, оған аталған комиссияның төрайымы Валерия Степнякова телефон арқылы хабарласып, үміткерлер қатарынан шығарылғандығын айтқан. Басты себеп - салықтық декларациядағы сәйкессіздік көрінеді. Алайда, Сыздықованың өзі болса мұнымен келіспейтінін айтып отыр. Бұл туралы "sn.kz" сайты жазады. "Бұлай болуы мүмкін емес. Өйткені, мен сайлауға құжаттарымды өткізердің алдында декларациямды бірнеше салықтық консультантқа тексерттім, олар ешқандай ауытқушылықтың жоқ екенін айтты. Мені дәл осы декларация бойынша сүріндіретінін біліп, сайлауға әбден дайындалдым. Сондықтан, қалалық сайлау комиссиясына менімен бұлайша "әзілдеспей", мәліметтерді қайта тексеруін талап етемін" дейді Мәжілістің бұрынғы депутаты Б.Сыздықова. Естеріңізге салайық, бұған дейін елордалық мәслихатқа үміткер ретінде тіркелген Бақыт Сыздықова мен Аида Жексенова Астана қалалық сайлау комиссиясын сайлау ережелерін бұзды деп айыптаған болатын. Олар ОСК тарапынан сайлауалды жұмыстардың, үгіт-насихаттың да дұрыс өткізілмей отырғанын айтып, аталған комиссияны сынаған еді. Артынша А.Жексенова үміткерлер тізімінен алынып тасталса, бүгін ОСК Бақыт Сыздықованы да саяси науқаннан аластатып отыр. Abai.kz
